CELEX: 32021D0944
Language: bg
Date: 2021-06-03 00:00:00
Title: Решение за изпълнение (ЕС) 2021/944 на Комисията от 3 юни 2021 година за удължаването на сроковете за събирането на изявления за подкрепа за някои европейски граждански инициативи съгласно Регламент (ЕС) 2020/1042 на Европейския парламент и на Съвета (нотифицирано под номер C(2021)3879) (само текстът на английски език е автентичен)

14.6.2021   
               
               
                  BG
               
               
                  Официален вестник на Европейския съюз
               
               
                  L 210/45
               
            
         РЕШЕНИЕ ЗА ИЗПЪЛНЕНИЕ (ЕС) 2021/944 НА КОМИСИЯТА
         от 3 юни 2021 година
         за удължаването на сроковете за събирането на изявления за подкрепа за някои европейски граждански инициативи съгласно Регламент (ЕС) 2020/1042 на Европейския парламент и на Съвета
         
            
               (нотифицирано под номер C(2021)3879)
            
         
         (само текстът на английски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2020/1042 на Европейския парламент и на Съвета от 15 юли 2020 г. за определяне на временни мерки във връзка със сроковете за етапите на събиране, проверка и разглеждане, предвидени в Регламент (ЕС) 2019/788 относно европейската гражданска инициатива, с оглед на избухването на COVID-19 (1), и по-специално член 2, параграф 2 от него,
         след консултация с комитета относно европейската гражданска инициатива, създаден с член 22 от Регламент (ЕС) 2019/788 на Европейския парламент и на Съвета (2),
         като има предвид, че:
         
                     (1)
                  
                  
                     С Регламент (ЕС) 2020/1042 се определят временни мерки във връзка с европейската гражданска инициатива за справяне с предизвикателствата, пред които бяха изправени организаторите на граждански инициативи, националните администрации и институциите на Съюза, след като Световната здравна организация обяви през март 2020 г., че разпространението на COVID-19 се е превърнало в световна пандемия. През месеците след това съобщение държавите членки приеха ограничителни мерки за борба с кризата в областта на общественото здраве. В резултат на това се стигна до застой в обществения живот в почти всички държави членки. Поради това с Регламент (ЕС) 2020/1042 бяха удължени някои срокове, предвидени в Регламент (ЕС) 2019/788.
                  
               
                     (2)
                  
                  
                     С Регламент (ЕС) 2020/1042 на Комисията се предоставя правомощието при определени обстоятелства допълнително да удължава с три месеца срока за събиране на изявления за подкрепа. Условията за всяко допълнително удължаване са сходни с условията, довели до първоначалното удължаване след избухването на COVID-19 през март 2020 г., а именно, поне една четвърт от държавите членки или в няколко държави членки, представляващи над 35 % от населението на Съюза, да се прилагат мерки в отговор на пандемията от COVID-19, които значително накърняват способността на организаторите да събират изявления за подкрепа на хартиен носител и да уведомяват обществеността за своите текущи инициативи.
                  
               
                     (3)
                  
                  
                     След приемането на Регламент (ЕС) 2020/1042 през юли 2020 г. Комисията следи отблизо положението в държавите членки.
                  
               
                     (4)
                  
                  
                     На 17 декември 2020 г. (3) и още веднъж на 19 февруари 2021 г. (4) Комисията удължи с още три месеца инициативите, които бяха в процес на събиране на изявления за подкрепа, след като прецени, че условията за предоставяне на такова удължаване съгласно Регламент (ЕС) 2020/1042 са изпълнени. На инициативите, започнали събирането на изявления за подкрепа през периодите на удължаване, бяха предоставени пропорционални удължавания.
                  
               
                     (5)
                  
                  
                     От 1 февруари 2021 г. насам пандемичната обстановка, причинена от COVID-19 в няколко държави членки, не се е променила съществено. До края на април 2021 г. в значителен брой държави членки все още действаха мерки за ограничаване на свободното движение на гражданите на територията на страната с цел спиране или забавяне на предаването на COVID-19. Седем държави членки докладваха на 19 април 2021 г., че прилагат национални ограничителни мерки, които забраняват или съществено ограничават свободата на гражданите да се движат свободно на територията на страната, докато 12 държави членки докладваха, че прилагат местни ограничителни мерки. Тези ограничителни мерки бяха съчетани с допълнителни мерки с подобни ограничителни последици за обществения живот на територията на страната или поне на значителни части от нея, включително ограничения по отношение на достъпността на обществените пространства, затварянето или ограниченото отваряне на магазини, ресторанти и заведения, строги ограничения на капацитета на публични и частни събирания и срещи и налагане на вечерен час. Съчетанието от тези мерки засяга значително способността на организаторите да събират изявления за подкрепа на хартиен носител и да уведомяват обществеността за своите текущи инициативи. Въз основа на наличната понастоящем информация е вероятно тези мерки или мерки с подобен ефект да продължат да се прилагат за срок от най-малко три месеца.
                  
               
                     (6)
                  
                  
                     Съответните държави членки представляват поне една четвърт от държавите членки и повече от 35 % от населението на Съюза.
                  
               
                     (7)
                  
                  
                     По тези причини може да се заключи, че условията за предоставяне на удължаване на сроковете за събиране са изпълнени по отношение на инициативи, за които срокът за събиране вече е бил започнал към 1 май 2021 г. Поради това тези срокове за събиране следва да бъдат удължени с три месеца.
                  
               
                     (8)
                  
                  
                     На 19 февруари 2021 г. Комисията предостави удължаване за 14 инициативи. За девет инициативи нямаше възможност за допълнително удължаване, тъй като тези инициативи вече бяха използвали максималното удължаване от 12 месеца.
                  
               
                     (9)
                  
                  
                     За инициативи, за които срокът за събиране е започнал между 1 май 2021 г. и датата на приемане на настоящото решение, срокът за събиране следва да бъде удължен до 1 август 2022 г.,
                  
               ПРИЕ НАСТОЯЩОТО РЕШЕНИЕ:
         
            Член 1
            
               1.   Когато събирането на изявления за подкрепа за европейска гражданска инициатива (по-нататък „инициатива“) вече е било започнало към 1 май 2021 г., максималният срок за събиране на изявления за подкрепа за тази инициатива се удължава с три месеца.
            
            
               2.   Когато събирането на изявления за подкрепа за инициатива е започнало между 1 май 2021 г. и датата на приемане на настоящото решение, максималният срок за събиране на изявления за подкрепа за тази инициатива се удължава до 1 август 2022 г.
            
         
         
            Член 2
            Новите крайни дати на периодите за събиране на данни за следните инициативи са следните:
            
                        —
                     
                     
                        за инициативата, озаглавена „ГЛАСОПОДАВАТЕЛИ БЕЗ ГРАНИЦИ, пълни политически права за гражданите на ЕС“: 11 юни 2022 г.;
                     
                  
                        —
                     
                     
                        за инициативата, озаглавена „Въвеждане на безусловни основни доходи (БОД) в целия ЕС“: 25 юни 2022 г.;
                     
                  
                        —
                     
                     
                        за инициативата, озаглавена „Libertà di condividere“: 1 август 2022 г.;
                     
                  
                        —
                     
                     
                        за инициативата, озаглавена „Право на лечение“: 1 август 2022 г.;
                     
                  
                        —
                     
                     
                        за инициативата, озаглавена „Инициатива на гражданското общество за забрана на практиките на масово биометрично наблюдение“: 1 август 2022 г.;
                     
                  
                        —
                     
                     
                        за инициативата, озаглавена „Зелени градини на покривите“: 1 август 2022 г.
                     
                  
         
            Член 3
            Адресати на настоящото решение са:
            
                        —
                     
                     
                        групата на организаторите на инициативата, озаглавена „ГЛАСОПОДАВАТЕЛИ БЕЗ ГРАНИЦИ, пълни политически права за гражданите на ЕС“;
                     
                  
                        —
                     
                     
                        групата на организаторите на инициативата, озаглавена „Въвеждане на безусловни основни доходи (БОД) в целия ЕС“;
                     
                  
                        —
                     
                     
                        групата на организаторите на инициативата, озаглавена „Libertà di condividere“;
                     
                  
                        —
                     
                     
                        групата на организаторите на инициативата, озаглавена „Право на лечение“;
                     
                  
                        —
                     
                     
                        групата на организаторите на инициативата, озаглавена „Инициатива на гражданското общество за забрана на практиките на масово биометрично наблюдение“;
                     
                  
                        —
                     
                     
                        групата на организаторите на инициативата, озаглавена „Зелени градини на покривите“.
                     
                  
         
            Съставено в Брюксел на 3 юни 2021 година.
            
               
                  За Комисията
               
               Věra JOUROVÁ
               
                  Заместник-председател
               
            
         
         
            (1)  OВ L 231, 17.7.2020 г., стр. 7.
         
            (2)  Регламент (ЕС) 2019/788 на Европейския парламент и на Съвета от 17 април 2019 г. относно европейската гражданска инициатива (ОВ L 130, 17.5.2019 г., стр. 55).
         
            (3)  Решение за изпълнение (ЕС) 2020/2200 на Комисията от 17 декември 2020 г. за удължаването на сроковете за събирането на изявления за подкрепа за някои европейски граждански инициативи съгласно Регламент (ЕС) 2020/1042 на Европейския парламент и на Съвета (ОВ L 434, 23.12.2020 г., стр. 56).
         
            (4)  Решение за изпълнение (ЕС) 2021/360 на Комисията от 19 февруари 2021 г. за удължаването на сроковете за събирането на изявления за подкрепа за някои европейски граждански инициативи съгласно Регламент (ЕС) 2020/1042 на Европейския парламент и на Съвета (ОВ L 69, 26.2.2021 г., стр. 9).